|  |  |  |
| --- | --- | --- |
|  |  |  |

 **«Транспорт салымы турында» 2002 елның 29 ноябрендәге 24-ТРЗ номерлы Татарстан Республикасы Законының (2005 елның 28 ноябрендәге 115-ТРЗ номерлы Татарстан Республикасы Законы редакциясендә) 6 статьясындагы 1 пунктының 4 пунктчасы белән үзенең конституциячел хокуклары һәм ирекләре бозылуга карата гражданин Р.Җ. Камалов шикаятен карауга алудан баш тарту турында**

Казан шәһәре 2016 елның 28 декабре

Татарстан Республикасы Конституция суды, Рәисе Ф.Г. Хөснетдинов, судьялары Л.В. Кузьмина, Р.Г. Сәхиева, А.А. Хамматова, А.Р. Шакараев составында,

«Татарстан Республикасы Конституция суды турында» Татарстан Республикасы Законының 44 статьясы нигезендә гражданин Р.Җ. Камалов шикаятен алдан өйрәнгәннән соң

**ачыклады:**

1. Татарстан Республикасы Конституция судына «Транспорт салымы турында» 2002 елның 29 ноябрендәге 24-ТРЗ номерлы Татарстан Республикасы Законының 6 статьясындагы 1 пунктының 4 пунктчасы белән үзенең конституциячел хокуклары һәм ирекләре бозылуга карата гражданин Р.Җ. Камалов шикаяте һәм шуңа өстәмә алынды.

Мөрәҗәгать итүче тарафыннан дәгъва белдерелә торган норматив нигезләмә милекләрендә двигателенең егәрлеге 100 ат көченә кадәрге (73,55 кВтка кадәр) автомобильләр булган I һәм IIтөркем инвалидларына теркәлгән транспорт чаралары салым салынудан азат ителә дип билгели.

Шикаятьтән, аңа өстәмәдән һәм кушымта итеп бирелгән документлар күчермәләреннән аңлашылганча, мөрәҗәгать итүче — IIтөркем инвалиды һәм аның милкендә двигателенең егәрлеге 104,72 ат көченә тигез булган автомобиль бар. Ул Татарстан Республикасы буенча Федераль салым хезмәтенең 4 номерлы районара инспекциясенә үз автомобиленә ташламалы салым салыну мәсьәләсе буенча мөрәҗәгать иткән. Ләкин күрсәтелгән салым органы хатыннан аңлашылганча, әлеге ташлама аңа бирелә алмый, чөнки «Транспорт салымы турында» 2002 елның 29 ноябрендәге 24-ТРЗ номерлы Татарстан Республикасы Законының (2005 елның 28 ноябрендәге 115-ТРЗ номерлы Татарстан Республикасы Законы редакциясендә) 6 статьясындагы 1 пункты нигезендә транспорт салымы салынудан милекләрендә двигателенең егәрлеге 100 ат көченә кадәрге автомобильләр булган I һәм IIтөркем инвалидлары азат ителә. Шуңа бәйле рәвештә гражданин Р.Җ. Камалов дәгъва белдерелә торган Татарстан Республикасы Законының аерым нормаларын гамәлдән чыгару һәм мораль зыянны компенсацияләү турында дәгъва белән Казан шәһәре Идел буе район судына мөрәҗәгать иткән, суд үзенең билгеләмәсе белән әлеге дәгъва гаризасын аңа кире кайтарган.

Мөрәҗәгать итүче Татарстан Республикасы закон чыгаручысы тарафыннан заманча автомобильләрнең егәрлеге һәм идарә иткәндә иминлекне арттыру өлешендә техник яктан камилләшүе исәпкә алынмаган дип билгели. Дәгъва белдерелә торган нигезләмә, аның фикеренчә, инвалидлык буенча ташламаларга ия булган автоһәвәскәрләрнең имин йөрү өчен югарырак мөмкинлекле заманча автомобильләр алу хокукларын чикли. Ул милекләрендә двигателенең егәрлеге 100 ат көченнән артыграк автомобильләргә ия булган I һәм IIтөркем инвалидлары транспорт салымын билгеләнгән егәрлектән арткан чикләрдә генә түләргә тиеш һәм бу Татарстан Республикасы Конституциясендә беркетелгән хокукый һәм социаль дәүләт принципларына туры килеп торыр иде дип саный.

Бәян ителгәннәр нигезендә гражданин Р.Җ. Камалов Татарстан Республикасы Конституция судыннан «Транспорт салымы турында» 2002 елның 29 ноябрендәге 24-ТРЗ номерлы Татарстан Республикасы Законының 6 статьясындагы 1 пунктының 4 пунктчасын Татарстан Республикасы Конституциясенең 3, 7, 13, 28 (беренче өлеш), 54 (беренче өлеш) һәм 58 (икенче өлеш) статьяларына туры килми дип тануны сорый.

2. Транспорт салымын түләү буенча ташламаларны кертеп, социаль ярдәм чараларын күрсәтү шартлары һәм тәртибенә бәйле мәсьәләләр Татарстан Республикасы Конституция судының карау предметын тәшкил иткән иде инде, ул 2014 елның 3 июлендәге 59-П номерлы карарында күрсәткәнчә, Татарстан Республикасы Конституциясе, Россия Федерациясе Конституциясе кебек үк, гражданнарның төрле категорияләренә күрсәтелә торган социаль яклауның конкрет төрләрен һәм күләмнәрен билгеләмәгәнгә күрә, республика закон чыгаручысы, транспорт салымы караган региональ салымнарны түләү буенча ташламаларны да кертеп, социаль ярдәм чараларын күрсәтүгә бәйле мөнәсәбәтләрне җайга салганда билгеле бер карамак ирегенә ия. I һәм II төркем инвалидларына транспорт салымын түләү буенча ташлама билгеләгәндә, Татарстан Республикасы закон чыгаручысы конкрет транспорт чарасы төре — милекчесе инвалид булган двигатель егәрлеге 100 ат көченә кадәрге (73,55 кВтка кадәр) автомобильдән чыгып аны бирүнең нигезләрен дифференциацияләргә хокуклы булган. Шул ук вакытта транспорт чарасының төре, шулай ук күрсәтелә торган салым ташламасының күләме дәгъва белдерелә торган нормада, сәламәтлеге торышына карап, башка гражданнар белән чагыштырганда өстәмә социаль ярдәмгә мохтаҗ булган гражданнар категорияләрен дә, республиканың финанс мөмкинлекләрен дә сыйфатлаучы объектив әһәмиятле критерийларны исәпкә алып билгеләнгән. Әлеге җайга салу салым мөнәсәбәтләре өлкәсендәге тигезлек һәм ярашканлык конституциячел принципларына (Татарстан Республикасы Конституциясенең 28 (беренче һәм икенче өлешләр) һәм 58 статьялары) туры килеп тора, чөнки дәгъва белдерелә торган нормада каралган салым ташламасы милекләрендә двигателенең егәрлеге 100 ат көченә кадәрге (73,55 кВтка кадәр) автомобильләр булган I һәм IIтөркем инвалидларының барысына да кагыла, шулай ук кеше һәм гражданның хокукларын һәм ирекләрен кире кагу яки киметү максатларын куймый.

Татарстан Республикасы Конституция судының китерелгән хокукый позициясе үз көчендә кала.

Шулай итеп, гражданин Р.Җ. Камалов мөрәҗәгатенең предметы булып аңа карата Татарстан Республикасы Конституция судының үз көчендә калган карары чыгарылган нигезләмә булганга күрә, мөрәҗәгать итүченең шикаяте «Татарстан Республикасы Конституция суды турында» Татарстан Республикасы Законының 46 статьясындагы беренче өлешенең 3 пункты нигезендә карауга алына алмый. Транспорт салымы тарифларын үзгәртү турында ул куйган мәсьәләне хәл итү гамәлдәге законнарга үзгәрешләр кертүне күздә тота, бу исә закон чыгаручы компетенциясенә керә һәм Татарстан Республикасы Конституция судының «Татарстан Республикасы Конституция суды турында» Татарстан Республикасы Законының 3 статьясы белән билгеләнгән вәкаләтләренә карамый.

Бәян ителгәннәр нигезендә, «Татарстан Республикасы Конституция суды турында» Татарстан Республикасы Законының 3 статьясына, 46 статьясындагы беренче өлешенең 1 һәм 3 пунктларына, 66 статьясындагы беренче һәм бишенче өлешләренә, 67 статьясындагы беренче һәм икенче өлешләренә, 69, 72 статьяларына, 73 статьясындагы беренче өлешенә таянып, Татарстан Республикасы Конституция суды

**билгеләде:**

1. «Транспорт салымы турында» 2002 елның 29 ноябрендәге 24-ТРЗ номерлы Татарстан Республикасы Законының 6 статьясындагы 1 пунктының 4 пунктчасы белән үзенең конституциячел хокуклары һәм ирекләре бозылуга карата гражданин Р.Җ. Камалов шикаятен карауга алудан баш тартырга, чөнки элегрәк мөрәҗәгать итү предметы буенча Татарстан Республикасы Конституция суды тарафыннан үз көчен саклый торган карар чыгарылган, ә мөрәҗәгать итүче куйган мәсьәләне хәл итү Татарстан Республикасы Конституция суды карамагына керми.

2. Бу шикаять буенча Татарстан Республикасы Конституция суды Билгеләмәсе катгый һәм аңа карата шикаять бирелми.

3. Әлеге Билгеләмәнең күчермәсен гражданин Р.Җ. Камаловка һәм Татарстан Республикасы Дәүләт Советына җибәрергә.

4. Әлеге Билгеләмә «Татарстан Республикасы Конституция суды хәбәрләре»ндә басылып чыгарга тиеш.

**№ 26-О Татарстан Республикасы**

 **Конституция суды**